钦定古今图书集成/明伦汇编/家范典/第050卷 > 《濮安懿王典礼议》司马光
## 钦定古今图书集成/明伦汇编/家范典/第050卷 > 《濮安懿王典礼议》司马光

谨按《仪礼·丧服》：“为人后者。”传曰：“何以三年也？受重者
必以尊服服之。为所后者之祖父母、妻，妻之父母、昆
弟，昆弟之子，若子、若子者，皆如亲子也。”又为人后者
为其父母。《传》曰：“何以期也？曰：不贰斩也。特重于大宗，
降其小宗也。”又为人后者为之子，不敢复顾私亲。圣
人制礼，尊无二上。若恭爱之心，分施于彼，则不得专
“一于此”故也。是以秦、汉以来，帝王有自旁支入承大
统者，或推尊父母以为帝后，皆见非当时，取讥后世，
臣等不敢引以为圣朝例。况前代入继者多宫车晏
驾之后，援立之策，或出母后，或出臣下，非如仁宗皇
帝年龄未衰，深维宗庙之重，祗承天地之意，于宗室
众多之中，简拔圣明，授以大业，亲为先帝之子，然后
继体承祧，永有天下。濮安懿王虽于陛下有天性之
亲，顾复之恩，然陛下所以负扆端冕，富有四海，子子
孙孙，万世相承者，皆先帝之德也。臣等窃以为今日
所以崇奉濮安懿王典礼，一准先朝封赠期亲尊属
故事，考之古今，实为宜称。